title: KOMISSION TÄYTÄNTÖÖNPANODIREKTIIVI (EU) …/…, direktiivin 2009/119/EY muuttamisesta varastointivelvoitteiden laskentamenetelmien osalta

text:
               KOMISSION TÄYTÄNTÖÖNPANODIREKTIIVI (EU) …/…,

               annettu 19.10.2018,

               direktiivin 2009/119/EY muuttamisesta varastointivelvoitteiden laskentamenetelmien osalta

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon jäsenvaltioiden velvollisuudesta ylläpitää raakaöljy- ja/tai öljytuotevarastojen vähimmäistasoa 14 päivänä syyskuuta 2009 annetun neuvoston direktiivin 2009/119/EY
                  1
                ja erityisesti sen 3 artiklan 4 kohdan,

               sekä katsoo seuraavaa:

               (1)Direktiivin 2009/119/EY 22 artiklan mukaisesti komissio on tehnyt direktiivin toimivuudesta ja täytäntöönpanosta tarkastelun
                  2
               , jäljempänä ’puoliväliarviointi’, jossa tuotiin esiin tarve tehdä joitakin teknisiä muutoksia direktiiviin sen täytäntöönpanon helpottamiseksi.

               (2)Jos direktiivin 2009/119/EY mukaisen seuraavan vuotuisen varastointivelvoitteen aloituspäivää lykättäisiin kolmella kuukaudella, sen pitäisi antaa jäsenvaltioille riittävästi aikaa saattaa päätökseen sisäiset hallinnolliset menettelyt, helpottaa määräajan noudattamista ja mahdollisesti alentaa kustannuksia.

               (3)Euroopan parlamentin ja neuvoston asetus (EY) N:o 1099/2008
                  3
                toimii viitteenä, jonka perusteella määritellään ”öljyvarastot” ja yksilöidään eri öljytuotteet, jotka ovat merkityksellisiä varastointivelvoitteen ja varmuus- ja erityisvarastojen laskemisen sekä raportoinnin kannalta. Asetusta (EY) N:o 1099/2008 on muutettu useita kertoja. Sen seurauksena direktiivissä 2009/119/EY olevat viitteet asetuksen (EY) N:o 1099/2008 erityissäännöksiin ovat vanhentuneet ja niitä on mukautettava, jotta ne viittaisivat asetuksen asianmukaisiin säännöksiin.

               (4)Kahden sellaisen eri kaavan soveltaminen teollisuusbensiinin määrien laskemiseen, jotka eivät ole merkityksellisiä varastointivelvoitteen laskemisen kannalta ja jotka riippuvat siitä, oliko teollisuusbensiinin saanto edeltävän vuoden aikana pienempi vai suurempi kuin 7 prosenttia, on johtanut käytännössä joissakin jäsenvaltioissa varastointivelvoitteen vaihteluihin, jotka saattavat aiheuttaa merkittävää taloudellista rasitetta ja sääntöjenvastaisuutta, mikä ei ole perusteltua direktiivin tavoitteiden kannalta. Eriarvoisuuksien ja perusteettomien vaihteluiden pitäisi poistua, jos 7 prosentin kynnysarvo poistetaan ja kaikille jäsenvaltioille annetaan samat vaihtoehdot.

               (5)Jäsenvaltioiden ja komission 28 päivänä syyskuuta 2011 antaman selittäviä asiakirjoja koskevan yhteisen poliittisen lausuman
                  4
                mukaisesti jäsenvaltiot ovat sitoutuneet perustelluissa tapauksissa liittämään ilmoitukseen toimenpiteistä, jotka koskevat direktiivin saattamista osaksi kansallista lainsäädäntöä, yhden tai useamman asiakirjan, joista käy ilmi direktiivin osien ja kansallisen lainsäädännön osaksi saattamiseen tarkoitettujen välineiden vastaavien osien suhde.

               (6)Tässä direktiivissä säädetyt toimenpiteet ovat direktiivin 2009/119/EY 23 artiklalla perustetun komitean lausunnon mukaiset,

               ON HYVÄKSYNYT TÄMÄN DIREKTIIVIN:

               1 artikla

               Muutetaan direktiivi 2009/119/EY seuraavasti:

               1) Korvataan 2 artiklan i alakohta seuraavasti:

               ”i) ’öljyvarastoilla’ tarkoitetaan asetuksen (EY) N:o 1099/2008 liitteessä A olevassa 3.4 luvussa lueteltujen energiatuotteiden varastoja;”

               2) Korvataan 3 artiklan 3 kohta seuraavasti:

               ”3. Sen estämättä, mitä 2 kohdassa säädetään, mainitussa kohdassa tarkoitettu keskimääräinen päivittäinen nettotuonti ja kotimaankulutus määritetään kunkin kalenterivuoden tammikuun 1 päivän ja kesäkuun 30 päivän väliseltä ajalta niiden määrien perusteella, jotka tuotiin tai kulutettiin kyseessä olevaa kalenterivuotta edeltävän toisen kalenterivuoden aikana. ”;

               3) Korvataan 6 artiklan 1 kohdan toinen virke seuraavasti:

               ”Rekisterin on erityisesti sisällettävä tiedot, joita tarvitaan määrittämään varastointipaikka, jalostamo tai varastointilaitos, jossa kyseiset varastot sijaitsevat, sekä niiden määrät, omistaja ja luonne asetuksen (EY) N:o 1099/2008 liitteessä A olevassa 3.4 luvussa mainittujen luokkien mukaan.”;

               4) Korvataan 9 artiklan 2 kohdan ensimmäinen virke seuraavasti:

               ”2. Erityisvarastot voivat koostua yksinomaan yhdestä tai useammasta seuraavista tuoteluokista, sellaisina kuin ne määritellään asetuksen (EY) N:o 1099/2008 liitteessä A olevassa 3.4 luvussa:”;

               5) Korvataan 9 artiklan 3 kohdan kolmas alakohta seuraavasti:

               ”Ensimmäisessä ja toisessa alakohdassa tarkoitetut raakaöljyekvivalentit lasketaan kertomalla kertoimella 1,2 aggregaatin ”havaitut kotimaan kokonaistoimitukset”, sellaisena kuin se on määritetty asetuksen (EY) N:o 1099/2008 liitteessä C olevassa 3.2.2.11 kohdassa, summa käytettyihin tai kyseessä oleviin luokkiin kuuluvien tuotteiden osalta. Kansainvälisen meriliikenteen polttoaineita ei lasketa mukaan.”;

               6) Korvataan liitteessä II oleva toinen alakohta seuraavasti:

               ”Kotimaankulutus määritetään laskemalla aggregaatin ”havaitut kotimaan kokonaistoimitukset”, sellaisena kuin se on määritetty asetuksen (EY) N:o 1099/2008 liitteessä C olevassa 3.2.2.11 kohdassa, summa pelkästään seuraavien tuotteiden osalta: moottoribensiini, lentobensiini, bensiininomainen lentopetroli (teollisuusbensiininomainen lentopetroli tai JP4), lentopetroli, muu petroli, dieselöljy (kevyt polttoöljy) ja polttoöljy (runsas- tai vähärikkinen), sellaisina kuin ne määritellään asetuksen (EY) N:o 1099/2008 liitteessä A olevassa 3.4 luvussa. ”;

               7) Korvataan liitteessä III olevan kuudennen alakohdan a alakohta seuraavasti:

               ”a) sisällyttää mukaan kaikki muut asetuksen (EY) N:o 1099/2008 liitteessä A olevassa 3.4 luvussa mainittujen öljytuotteiden varastot ja laskea raakaöljyekvivalentin kertomalla nämä määrät kertoimella 1,065; tai ”.

               8) Korvataan liite I tämän direktiivin liitteellä.

               2 artikla

               1.Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään [yhden vuoden kuluttua tämän direktiivin antamisesta]. Niiden on viipymättä toimitettava nämä säännökset kirjallisina komissiolle.

               Jäsenvaltioiden on sovellettava näitä säännöksiä 1 päivästä tammikuuta 2020.

               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään.

               2.Jäsenvaltioiden on toimitettava tässä direktiivissä säännellyistä kysymyksistä antamansa keskeiset kansalliset säännökset kirjallisina komissiolle.

               3 artikla

               Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               4 artikla

               Tämä direktiivi on osoitettu kaikille jäsenvaltioille.

               Tehty Brysselissä 19.10.2018

                     Komission puolesta

                     Puheenjohtaja
                     Jean-Claude JUNCKER

                     (1)

                        EUVL L 265, 9.10.2009, s. 9.

                     (2)

                        Komission yksiköiden valmisteluasiakirja ”Mid-term evaluation of Council Directive 2009/119/EC imposing an obligation on Member States to maintain minimum stocks of crude oil and/or petroleum products” (SWD(2017) 439 final).

                     (3)

                        Euroopan parlamentin ja neuvoston asetus (EY) N:o 1099/2008, annettu 22 päivänä lokakuuta 2008, energiatilastoista (EUVL L 304, 14.11.2008, s. 1).

                     (4)

                        EUVL C 369, 17.12.2011, s. 14.

    ---documentbreak---

               ”LIITE I

               ÖLJYTUOTTEIDEN TUONNIN RAAKAÖLJYEKVIVALENTIN LASKENTAMENETELMÄ

               Jäsenvaltioiden on laskettava 3 artiklassa tarkoitettu öljytuotteiden tuonnin raakaöljyekvivalentti käyttämällä seuraavaa menetelmää:

               1) Raakaöljyn, maakaasukondensaattien (NGL), jalostamoiden raaka-aineiden ja muiden hiilivetyjen, sellaisina kuin ne määritellään asetuksen (EY) N:o 1099/2008
                  1
                liitteessä A olevassa 3.4 luvussa, nettotuonti lasketaan yhteen, ja sitä korjataan mahdollisten varastomuutosten huomioon ottamiseksi. Tulokseksi saadusta luvusta vähennetään jokin seuraavista teollisuusbensiinin saannon osalta:

               - 4 %;

               - teollisuusbensiinin keskisaanto;

               - teollisuusbensiinin tosiasiallinen nettokulutus.

               2) Kaikkien muiden öljytuotteiden, sellaisina kuin ne määritellään asetuksen (EY) N:o 1099/2008 liitteessä A olevassa 3.4 luvussa, teollisuusbensiiniä lukuun ottamatta, nettotuonti lasketaan yhteen, sitä korjataan varastomuutosten huomioon ottamiseksi ja se kerrotaan kertoimella 1,065.

               1 ja 2 kohdasta saatujen lukujen summa on raakaöljyekvivalentti.

               Kansainvälisen meriliikenteen polttoaineita ei lasketa mukaan.”

                     (1)

                        Sellaisena kuin se on muutettuna 9 päivänä marraskuuta 2017 annetulla komission asetuksella (EU) 2017/2010.


title: KOMISSION TÄYTÄNTÖÖNPANODIREKTIIVI (EU) …/…, komission direktiivin 93/49/ETY muuttamisesta siltä osin kuin on kyse vaatimuksista, jotka tiettyjen Palmae-kasvin sukujen tai lajien lisäysaineiston on täytettävä Rhynchophorus ferrugineus (Olivier) -organismin osalta

text:
               KOMISSION TÄYTÄNTÖÖNPANODIREKTIIVI (EU) …/…,

               annettu 21.3.2018,

               komission direktiivin 93/49/ETY muuttamisesta siltä osin kuin on kyse vaatimuksista, jotka tiettyjen Palmae-kasvin sukujen tai lajien lisäysaineiston on täytettävä Rhynchophorus ferrugineus (Olivier) -organismin osalta

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon koristekasvien lisäysaineiston pitämisestä kaupan 20 päivänä heinäkuuta 1998 annetun neuvoston direktiivin 98/56/EY
                  1
                ja erityisesti sen 5 artiklan 5 kohdan,

               sekä katsoo seuraavaa:

               (1)Rhynchophorus ferrugineus (Olivier) -organismia on löydetty useimmilta unionin uhanalaisilta alueilta, ja on todettu, että tätä haitallista organismia tiedetään nykyisin esiintyvän merkittävässä osassa unionin aluetta. Rhynchophorus ferrugineus (Olivier) -organismia koskevista kiireellisistä toimenpiteistä tehty komission päätös 2007/365/EY
                  2
                on tämän vuoksi kumottu päätöksellä (EU) C(2018)1607
                  3
                [Julkaisutoimisto ilmoittaa kiireellisistä toimenpiteistä Rhynchophorus ferrugineus (Olivier) -organismin yhteisöön kulkeutumisen ja siellä leviämisen ehkäisemiseksi tehdyn päätöksen 2007/365/EY kumoamisesta annetun päätöksen numeron].

               (2)Rhynchophorus ferrugineus (Olivier) -organismi aiheuttaa vakavia vahinkoja Palmae-heimoon kuuluvien isäntälajien kasveille, lukuun ottamatta kasveja, joiden rungon läpimitta tyvestä mitattuna on alle 5 cm.

               (3)Kyseisiä kasveja esiintyy useissa unionin osissa, joissa niitä on istutettu paljon koristetarkoituksiin ja niiden merkitys on ympäristön ja talouden kannalta suuri.

               (4)Tämän vuoksi on aiheellista vahvistaa erityiset vaatimukset niiden tiettyjen Palmae-kasvin sukujen ja lajien lisäysaineiston laadun varmistamiseksi, joita pidetään yleisimmin kaupan unionissa ja jotka kyseinen haitallinen organismi voi saastuttaa, jos tällaisia vaatimuksia ei täytetä. Näihin vaatimuksiin olisi sisällytettävä erityiset kyseisen aineiston kasvatusolosuhteet tai käsittely sekä edellytys, jonka mukaan sen on oltava Rhynchophorus ferrugineus (Olivier) -organismista vapaata.

               (5)Sen vuoksi komission direktiiviä 93/49/ETY olisi muutettava vastaavasti.

               (6)Tässä direktiivissä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN DIREKTIIVIN:

               1 artikla
               Komission direktiivin 93/49/ETY muuttaminen

               Muutetaan komission direktiivi 93/49/ETY seuraavasti:

               1)Lisätään 3 a artikla seuraavasti:

               ”3 a artikla

               Liitteessä tarkoitettuihin sukuihin ja lajeihin kuuluvien Palmae-kasvien, joiden rungon läpimitta tyvestä mitattuna on yli 5 cm, lisäysaineiston on täytettävä yksi seuraavista vaatimuksista:

               a)se on kasvatettu yhtäjaksoisesti alueella, jonka vastuussa oleva virallinen elin on vahvistanut Rhynchophorus ferrugineus (Olivier) -organismista vapaaksi kasvinsuojelutoimenpiteitä koskevien asiaankuuluvien kansainvälisten standardien mukaisesti;

               b)se on kasvatettu kaksi vuotta ennen markkinoille saattamista sellaisessa paikassa unionissa, joka on fyysisesti täysin suojattu Rhynchophorus ferrugineus (Olivier) -organismin kulkeutumiselta, tai sellaisessa paikassa unionissa, jossa on kyseisen haitallisen organismin osalta sovellettu asianmukaisia ennaltaehkäiseviä käsittelyjä. Sille tehdään vähintään joka neljäs kuukausi silmämääräiset tarkastukset, joilla vahvistetaan aineiston olevan vapaa Rhynchophorus ferrugineus (Olivier) -organismista.

               Tätä artiklaa sovelletaan, sanotun kuitenkaan rajoittamatta direktiivin 2000/29/EY 2 artiklan 1 kohdan h alakohdan ja 5 artiklan 3 kohdan nojalla hyväksyttyjen suojeltuja alueita koskevien sääntöjen soveltamista.”

               2)Muutetaan liite tämän direktiivin liitteen mukaisesti.

               2 artikla
               Saattaminen osaksi kansallista lainsäädäntöä

               1)Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 30 päivänä syyskuuta 2018. Niiden on viipymättä toimitettava komissiolle kirjallisina nämä säännökset sekä kyseisiä säännöksiä ja tätä direktiiviä koskeva vastaavuustaulukko.

               Jäsenvaltioiden on sovellettava näitä säännöksiä 1 päivästä lokakuuta 2018.

               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään.

               2)Jäsenvaltioiden on toimitettava tässä direktiivissä säännellyistä kysymyksistä antamansa keskeiset kansalliset säännökset kirjallisina komissiolle.

               3 artikla
               Voimaantulo

               Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               4 artikla
               Osoitus

               Tämä direktiivi on osoitettu kaikille jäsenvaltioille.

               Tehty Brysselissä 21.3.2018

                     Komission puolesta

                     Puheenjohtaja
                     Jean-Claude JUNCKER

                     (1)

                        EYVL L 226, 13.8.1998, s. 16.

                     (2)

                        Komission päätös 2007/365/EY, tehty 25 päivänä toukokuuta 2007, kiireellisistä toimenpiteistä Rhynchophorus ferrugineus (Olivier) -organismin yhteisöön kulkeutumisen ja siellä leviämisen ehkäisemiseksi (EUVL L 139, 31.5.2007, s. 24).

                     (3)

                        [Julkaisutoimisto ilmoittaa kiireellisistä toimenpiteistä Rhynchophorus ferrugineus (Olivier) -organismin yhteisöön kulkeutumisen ja siellä leviämisen ehkäisemiseksi tehdyn päätöksen 2007/365/EY kumoamisesta annetun päätöksen nimen ja viitteen].

    ---documentbreak---

               LIITE

               Lisätään taulukkoon kohdan ”Narcissus L.” jälkeen kohta seuraavasti:

                        Suku tai laji

                        Haitallinen organismi tai tauti

                        ”−
                              Palmae, seuraavien sukujen ja lajien osalta

                        −
                              Areca catechu L.

                        −
                              Syagrus romanzoffiana (Cham.) Glassman

                        −
                              Arenga pinnata (Wurmb) Merr.

                        −
                              Bismarckia Hildebr. & H.Wendl.

                        −
                              Borassus flabellifer L.

                        −
                              Brahea armata S. Watson

                        −
                              Brahea edulis H.Wendl.

                        −
                              Butia capitata (Mart.) Becc.

                        −
                              Calamus merrillii Becc.

                        −
                              Caryota maxima Blume

                        −
                              Caryota cumingii Lodd. ex Mart.

                        −
                              Chamaerops humilis L.

                        −
                              Cocos nucifera L.

                        −
                              Corypha utan Lam.

                        −
                              Copernicia Mart.

                        −
                              Elaeis guineensis Jacq.

                        −
                              Howea forsteriana Becc.

                        −
                              Jubaea chilensis (Molina) Baill.

                        −
                              Livistona australis C. Martius

                        −
                              Livistona decora (W. Bull) Dowe

                        −
                              Livistona rotundifolia (Lam.) Mart.

                        −
                              Metroxylon sagu Rottb.

                        −
                              Roystonea regia (Kunth) O.F. Cook

                        −
                              Phoenix canariensis Chabaud

                        −
                              Phoenix dactylifera L.

                        −
                              Phoenix reclinata Jacq.

                        −
                              Phoenix roebelenii O'Brien

                        −
                              Phoenix sylvestris (L.) Roxb.

                        −
                              Phoenix theophrasti Greuter

                        −
                              Pritchardia Seem. & H.Wendl.

                        −
                              Ravenea rivularis Jum. & H.Perrier

                        −
                              Sabal palmetto (Walter) Lodd. ex Schult. & Schult.f.

                        −
                              Trachycarpus fortunei (Hook.) H. Wendl.

                        −
                              Washingtonia H. Wendl.

                        Hyönteiset, punkit ja ankeroiset kaikissa niiden kehitysvaiheissa

                        −
                              Rhynchophorus ferrugineus (Olivier)”


title: KOMISSION DELEGOITU DIREKTIIVI (EU) …/…, Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tieteen ja tekniikan kehitykseen tiettyjen kondensaattorien PZT-pohjaisten keraamisten eristemateriaalien sisältämää lyijyä koskevan poikkeuksen osalta

text:
               PERUSTELUT

               1.DELEGOIDUN SÄÄDÖKSEN TAUSTA

               Tällä komission delegoidulla direktiivillä muutetaan tiettyjen vaarallisten aineiden käytön rajoittamisesta sähkö- ja elektroniikkalaitteissa annetun direktiivin 2011/65/EU (uudelleenlaadittu)
                  1
                (nk. RoHS 2 direktiivi) liitettä III sen mukauttamiseksi tekniikan kehitykseen. Kyse on tietyistä käyttötarkoituksista, joissa käytetään lyijyä, koskevasta poikkeuksesta.

               RoHS 2 direktiivin 4 artiklalla rajoitetaan tiettyjen vaarallisten aineiden käyttöä sähkö- ja elektroniikkalaitteissa. Direktiivi tuli voimaan 21. heinäkuuta 2011.

               Rajoitusten kohteena olevat aineet luetellaan RoHS 2 direktiivin liitteessä II. Lyijyä, elohopeaa, kadmiumia, kuudenarvoista kromia, polybromibifenyylejä ja polybromidifenyylieettereitä koskevat rajoitukset ovat tällä hetkellä voimassa, kun taas bis(2-etyyliheksyyli)ftalaattia (DEHP), butyylibentsyyliftalaattia (BBP), dibutyyliftalaattia (DBP) ja di-isobutyyliftalaattia (DIBP) koskevat rajoitukset tulevat voimaan 22. heinäkuuta 2019 tai myöhemmin. RoHS 2 direktiivin liitteissä III ja IV luetellaan tiettyihin käyttötarkoituksiin tarkoitettujen sähkö- ja elektroniikkalaitteiden materiaalit ja komponentit, jotka on vapautettu RoHS 2 direktiivin 4 artiklan 1 kohdassa tarkoitetusta aineiden käyttörajoituksesta.

               Direktiivin 5 artiklassa säädetään liitteiden III ja IV mukauttamisesta tieteen ja tekniikan kehitykseen (poikkeusten sisällyttäminen, uusiminen, muuttaminen ja peruuttaminen). Direktiivin 5 artiklan 1 kohdan a alakohdan mukaan poikkeuksia saa sisällyttää liitteisiin III ja IV ainoastaan, jos tällainen sisällyttäminen ei vaikuta heikentävästi asetuksen (EY) N:o 1907/2006
                  2
                mukaiseen ympäristön- ja terveydensuojeluun ja jokin seuraavista edellytyksistä täyttyy: materiaalien ja komponenttien poistaminen tai korvaaminen tuotesuunnittelun muutoksilla tai materiaaleilla ja komponenteilla, jotka eivät edellytä liitteessä II lueteltujen materiaalien tai aineiden käyttöä, on tieteellisistä tai teknisistä syistä mahdotonta; korvaavien materiaalien tai aineiden luotettavuutta ei pystytä varmistamaan; tai korvaamisesta ympäristölle, terveydelle ja kuluttajien turvallisuudelle aiheutuvat kokonaishaitat ovat todennäköisesti merkittävämpiä kuin siitä ympäristölle, terveydelle ja kuluttajien turvallisuudelle koituvat kokonaishyödyt.

               Direktiivin 5 artiklan 1 kohdassa säädetään lisäksi, että Euroopan komissio, jäljempänä ”komissio”, sisällyttää tiettyihin käyttötarkoituksiin tarkoitettujen sähkö- ja elektroniikkalaitteiden materiaalit ja komponentit liitteissä III ja IV oleviin luetteloihin yksittäisillä delegoiduilla säädöksillä direktiivin 20 artiklan mukaisesti. Direktiivin 5 artiklan 3 kohdassa ja liitteessä V vahvistetaan menettely poikkeuksen myöntämistä, uusimista tai peruuttamista koskevien hakemusten jättämiselle.

               2.SÄÄDÖKSEN HYVÄKSYMISTÄ EDELTÄNEET KUULEMISET

               Komissio on RoHS 2 direktiivin julkaisemisen jälkeen vastaanottanut lukuisia pyyntöjä
                  3
                talouden toimijoilta 5 artiklan 3 kohdan ja liitteen V säännösten mukaisesti uusien poikkeusten myöntämiseksi ja voimassa olevien poikkeusten uusimiseksi.

               Liitteessä III oleva nykyinen poikkeus 7 c IV mahdollistaa lyijyn käytön PZT-pohjaisissa keraamisissa eristemateriaaleissa kondensaattoreissa, jotka ovat osa integroituja piirejä tai erillispuolijohteita. Komissio vastaanotti yhden tämän poikkeuksen uusimista koskevan hakemuksen tammikuussa 2015. Vaikka poikkeuksen 7 c IV voimassaolon päättymispäivä oli 21. heinäkuuta 2016, sitä sovelletaan RoHS -direktiivin (5 artiklan 5 kohdan toinen alakohta) mukaisesti siihen saakka, kun komissio tekee päätöksen uusimista koskevasta hakemuksesta.

               Poikkeushakemuksen arvioimiseksi komissio käynnisti selvityksen vaaditun teknisen ja tieteellisen arvioinnin tekemiseksi. Siihen sisältyi kahdeksan viikkoa kestänyt hakemusta koskenut sidosryhmien avoin verkkokuuleminen
                  4
               . Sidosryhmien kuulemisen aikana vastaanotettiin yksi lausunto.

               Hakemuksesta tehdyn arvioinnin sisältävä loppuraportti
                  5
                julkaistiin ja sidosryhmille ilmoitettiin asiasta.

               Tämän jälkeen komissio kuuli RoHS 2 direktiivin nojalla annettavia delegoituja säädöksiä varten perustettua jäsenvaltioiden asiantuntijaryhmää kirjallisesti
                  6
               , kuten oli sovittu edellisessä kokouksessa. Asiantuntijat olivat samaa mieltä komission esittämästä luonnoksesta, mutta suurin osa jäsenistä ei joko ollut paikalla tai ei ilmaissut mielipidettään. Paremman sääntelyn suuntaviivojen mukaisesti delegoidun direktiivin luonnos julkaistiin paremman sääntelyn portaalissa, jossa se oli nähtävillä yleistä palautetta varten neljän viikon ajan. Kommentteja saatiin kolme, kahdessa kommentissa tuettiin säädösluonnosta ja yhdessä käsiteltiin kysymystä 5 artiklan 2 kohdan mukaisista luokkien 8, 9 ja 11 erillisistä päättymisajankohdista. Kommentti otettiin huomioon ja delegoidun direktiivin luonnosta muutettiin vastaavasti oikeudellisen selkeyden vuoksi. Kaikki 5 artiklan 3–7 kohdan mukaiset, poikkeuksia ainerajoituksista koskevat tarpeelliset toimenpiteet on toteutettu
                  7
               . Neuvostolle ja Euroopan parlamentille on ilmoitettu kaikista toimista.

               Loppuraportissa nostettiin esiin erityisesti seuraavat tekniset tiedot ja arvioinnit:

               ·Keraamiset kondensaattorit muodostavat osan integroituja piirejä tai erillispuolijohteita, ja niissä käytetään PZT-pohjaisia (lyijy-zirkonium-titanaatti) keraamisia eristemateriaaleja.

               ·Lyijyä sisältävällä PZT-keramiikalla on suuri pietsosähköinen vaikutus, korkea eristevakio, pyrosähköinen käyttäytyminen ja ferrosähköiset ominaisuudet. Lyijyn täydellistä korvaamista tai poistamista on tieteellisistä ja teknisistä syistä edelleen mahdoton toteuttaa.

               Luokkia 1–7 ja 10 koskevan arvioinnin tulokset osoittavat, että liitteessä III olevaa poikkeusta 7 c IV koskeva hakemus täyttää ainakin yhden 5 artiklan 1 kohdan a alakohdassa täsmennetyistä edellytyksistä. Koska asianomaisiin käyttötarkoituksiin ei tällä hetkellä ole käytettävissä luotettavia vaihtoehtoja tai niitä ei todennäköisesti tule lähiaikoina markkinoille, on perusteltua, että poikkeus uusitaan siten, että se on voimassa 21. heinäkuuta 2021 asti. Koska luotettavia korvaavia vaihtoehtoja ei ole vielä saatavilla, korvaamisesta aiheutuvia kielteisiä sosioekonomisia vaikutuksia ei ole odotettavissa tällä ajanjaksolla. Poikkeukselle myönnetyllä voimassaoloajalla ei todennäköisesti ole haitallisia vaikutuksia myöskään innovointiin, kun taas lyhyempi voimassaoloaika voisi aiheuttaa tarpeetonta hallinnollista rasitusta teollisuudelle.

               Muiden luokkien kuin luokkien 1–7 ja 10 osalta nykyinen poikkeus on voimassa 5 artiklan 2 kohdassa vahvistettujen voimassaoloaikojen mukaisesti. Kuten direktiivin 2011/65/EU 5 artiklassa edellytetään, poikkeus ei vaikuta heikentävästi asetuksen (EY) N:o 1907/2006 (REACH-asetus) mukaiseen ympäristön- ja terveydensuojeluun.

               3.DELEGOIDUN SÄÄDÖKSEN OIKEUDELLINEN SISÄLTÖ

               Delegoidulla direktiivillä myönnetään poikkeus direktiivin 2011/65/EU 4 artiklan 1 kohdassa säädetyistä rajoituksista tiettyihin käyttötarkoituksiin käytettävälle lyijylle. Poikkeus sisällytetään liitteeseen III.

               Välineenä on delegoitu direktiivi, kuten direktiivissä 2011/65/EU säädetään. Näin täytetään erityisesti sen 5 artiklan 1 kohdan a alakohdassa säädetyt asiaa koskevat vaatimukset.

               Delegoidun direktiivin tavoitteena on edistää ihmisten terveyden ja ympäristön suojelua ja lähentää sähkö- ja elektroniikkatuotteiden sisämarkkinoita koskevia säännöksiä sallimalla muutoin kiellettyjen aineiden tietyt käyttötarkoitukset RoHS 2 direktiivin säännösten ja edellytysten mukaisesti sekä kyseisessä direktiivissä vahvistetun, liitteiden III ja IV mukauttamista tieteen ja tekniikan kehitykseen koskevan menettelyn mukaisesti.

               Suhteellisuusperiaatteen mukaisesti tässä direktiivissä ei ylitetä sitä, mikä on tarpeen näiden tavoitteiden saavuttamiseksi.

               Ehdotuksella ei ole vaikutuksia EU:n talousarvioon.

               KOMISSION DELEGOITU DIREKTIIVI (EU) …/…,

               annettu 16.11.2018,

               Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tieteen ja tekniikan kehitykseen tiettyjen kondensaattorien PZT-pohjaisten keraamisten eristemateriaalien sisältämää lyijyä koskevan poikkeuksen osalta

               (ETA:n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon tiettyjen vaarallisten aineiden käytön rajoittamisesta sähkö- ja elektroniikkalaitteissa 8 päivänä kesäkuuta 2011 annetun Euroopan parlamentin ja neuvoston direktiivin 2011/65/EU
                  8
                ja erityisesti sen 5 artiklan 1 kohdan a alakohdan

               sekä katsoo seuraavaa:

               (1)
                     Direktiivissä 2011/65/EU edellytetään jäsenvaltioiden varmistavan, etteivät markkinoille saatetut sähkö- ja elektroniikkalaitteet sisällä mainitun direktiivin liitteessä III lueteltuja tiettyjä vaarallisia aineita. Kyseistä vaatimusta ei sovelleta direktiivin 2011/65/EU liitteessä III lueteltuihin käyttötarkoituksiin.

               (2)
                     Sähkö- ja elektroniikkalaitteiden eri luokat, joihin direktiiviä 2011/65/EU sovelletaan (luokat 1–11), luetellaan mainitun direktiivin liitteessä I.

               (3)
                     Lyijy on rajoitusten kohteena oleva aine, joka mainitaan direktiivin 2011/65/EU liitteessä II. Rajoituksen ulkopuolelle on kuitenkin jätetty lyijyn käyttö PZT-pohjaisissa keraamisissa eristemateriaaleissa kondensaattoreissa, jotka ovat osa integroituja piirejä tai erillispuolijohteita, ja se sisältyy tällä hetkellä mainitun direktiivin liitteessä III olevaan poikkeukseen 7 c IV. Kyseisen poikkeuksen voimassaolo päättyi 21. heinäkuuta 2016.

               (4)
                     Komissio vastaanotti tämän poikkeuksen uusimista koskevan, direktiivin 2011/65/EU 5 artiklan 5 kohdan mukaisen hakemuksen ennen 21 päivää tammikuuta 2015. Poikkeus on voimassa, kunnes kyseistä hakemusta koskeva päätös on tehty.

               (5)
                     PZT-pohjaisia (lyijy-zirkonium-titanaatti) keraamisia eristemateriaaleja käytetään keraamisissa kondensaattoreissa, jotka ovat osa integroituja piirejä tai erillispuolijohteita. Lyijyä sisältävällä PZT-keramiikalla on suuri pietsosähköinen vaikutus, korkea eristevakio, pyrosähköinen käyttäytyminen ja ferrosähköiset ominaisuudet.

               (6)
                     Tällaisissa kondensaattoreissa käytettävän lyijyn täydellinen korvaaminen tai poistaminen on edelleen tieteellisesti ja teknisesti mahdotonta, koska luotettavia korvaavia materiaaleja ei ole. Poikkeus ei vaikuta heikentävästi Euroopan parlamentin ja neuvoston asetuksen (EY) N:o 1907/2006
                  9
                mukaiseen ympäristön- ja terveydensuojeluun. Sen vuoksi poikkeus, joka mahdollistaa lyijyn käytön PZT-pohjaisissa keraamisissa eristemateriaaleissa kondensaattoreissa, jotka ovat osa integroituja piirejä tai erillisiä puolijohteita, olisi uusittava.

               (7)
                     Koska markkinoilla ei ole tällä hetkellä eikä todennäköisesti lähitulevaisuudessakaan saatavilla luotettavia vaihtoehtoja kyseessä olevia käyttötarkoituksia varten, luokkia 1–7 ja 10 koskeva poikkeus olisi uusittava enintään viideksi vuodeksi 21 päivään heinäkuuta 2021 saakka. Ottaen huomioon tulokset, joita käynnissä olevista ponnisteluista luotettavan korvaavan aineen löytämiseksi on saatu, poikkeuksen voimassaololla tuskin on kielteisiä vaikutuksia innovointiin.

               (8)
                     Muiden luokkien kuin luokkien 1–7 ja 10 osalta nykyinen poikkeus on edelleen voimassa direktiivin 2011/65/EU 5 artiklan 2 kohdan toisessa alakohdassa vahvistettujen voimassaoloaikojen mukaisesti. Selvyyden vuoksi voimassaolon päättymispäivät olisi lisättävä mainitun direktiivin liitteeseen III.

               (9)
                     Sen vuoksi direktiiviä 2011/65/EU olisi muutettava,

               ON HYVÄKSYNYT TÄMÄN DIREKTIIVIN:

               1 artikla

               Muutetaan direktiivin 2011/65/EU liite III tämän direktiivin liitteen mukaisesti.

               2 artikla

               1.Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään […] päivänä […]kuuta […][päivämäärä – 12. kuukauden viimeinen päivä tämän direktiivin voimaantulosta]. Niiden on viipymättä toimitettava nämä säännökset kirjallisina komissiolle.

               Jäsenvaltioiden on sovellettava näitä säännöksiä […] päivästä […]kuuta […] [päivämäärä – 12. kuukauden viimeinen päivä + 1 päivä tämän direktiivin voimaantulosta].

               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään.

               2.Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

               3 artikla

               Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               4 artikla

               Tämä direktiivi on osoitettu kaikille jäsenvaltioille.

               Tehty Brysselissä 16.11.2018

                     Komission puolesta

                     Puheenjohtaja
                     Jean-Claude JUNCKER

                     (1)

                        EUVL L 174, 1.7.2011, s. 88.

                     (2)

                        EUVL L 396, 30.12.2006, s. 1.

                     (3)

                        Luettelo on saatavana osoitteessa
                  http://ec.europa.eu/environment/waste/rohs_eee/adaptation_en.htm

                     (4)

                  Kuulemisaika
                  : 21.8.2015–16.10.2015.

                     (5)

                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/

                     (6)

                        Kuulemiset järjestettiin kirjallisessa muodossa 27.4.–18.5.2017.

                     (7)

                        Luettelo tarvittavista hallinnollisista vaiheista on saatavilla
                  komission verkkosivustolla
                  . Kuhunkin delegoidun säädöksen luonnokseen liittyvän menettelyn nykyvaiheeseen voi tutustua delegoituja säädöksiä koskevassa toimielinten välisessä rekisterissä osoitteessa
                  https://webgate.ec.europa.eu/regdel/#/home
                  .

                     (8)

                        EUVL L 174, 1.7.2011, s. 88.

                     (9)

                        Euroopan parlamentin ja neuvoston asetus (EY) N:o 1907/2006, annettu 18. joulukuuta 2006, kemikaalien rekisteröinnistä, arvioinnista, lupamenettelyistä ja rajoituksista (REACH) ja Euroopan kemikaaliviraston perustamisesta (EUVL L 396, 30.12.2006, s. 1).

    ---documentbreak---

               LIITE

               Korvataan liitteessä III oleva poikkeus 7 c IV seuraavasti:

                        ”7 c IV

                        Lyijy PZT-pohjaisissa keraamisissa eristemateriaaleissa kondensaattoreissa, jotka ovat osa integroituja piirejä tai erillispuolijohteita

                        Päättyy

                        –21.7.2021 luokkien 1–7 ja 10 osalta,

                        –21.7.2021 luokkien 8 ja 9 osalta, lukuun ottamatta in vitro diagnostiikkaan tarkoitettuja lääkinnällisiä laitteita ja teollisuuden tarkkailu- ja valvontalaitteita,

                        –21.7.2023 luokan 8 in vitro diagnostiikkaan tarkoitettujen lääkinnällisten laitteiden osalta,

                        –21.7.2024 luokan 9 teollisuuden tarkkailu- ja valvontalaitteiden sekä luokan 11 osalta.”


title: KOMISSION DELEGOITU DIREKTIIVI (EU) …/…, Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tieteen ja tekniikan kehitykseen kuparissa seosaineena käytettävää lyijyä koskevan poikkeuksen osalta

text:
               PERUSTELUT

               1.DELEGOIDUN SÄÄDÖKSEN TAUSTA

               Tällä komission delegoidulla direktiivillä muutetaan tiettyjen vaarallisten aineiden käytön rajoittamisesta sähkö- ja elektroniikkalaitteissa annetun direktiivin 2011/65/EU
                  1
                (uudelleenlaadittu) (nk. RoHS 2 -direktiivi) liitettä III sen mukauttamiseksi tekniikan kehitykseen. Kyse on tiettyjä lyijyä sisältäviä sovelluksia koskevasta poikkeuksesta.

               RoHS 2 -direktiivin 4 artiklalla rajoitetaan tiettyjen vaarallisten aineiden käyttöä sähkö- ja elektroniikkalaitteissa. Se tuli voimaan 21. heinäkuuta 2011.

               Rajoitusten kohteena olevat aineet luetellaan RoHS 2 -direktiivin liitteessä II. Lyijyä, elohopeaa, kadmiumia, kuudenarvoista kromia, polybromidibifenyylejä ja polybromidifenyylieettereitä koskevat rajoitukset ovat tällä hetkellä voimassa, kun taas bis(2-etyyliheksyyli)ftalaattia (DEHP), butyylibentsyyliftalaattia (BBP), dibutyyliftalaattia (DBP) ja di-isobutyyliftalaattia (DIBP) koskevat rajoitukset tulevat voimaan 22. heinäkuuta 2019 tai myöhemmin. RoHS 2 -direktiivin liitteissä III ja IV luetellaan tiettyihin käyttötarkoituksiin tarkoitettujen sähkö- ja elektroniikkalaitteiden materiaalit ja komponentit, jotka on vapautettu RoHS 2 -direktiivin 4 artiklan 1 kohdassa tarkoitetusta aineiden käyttörajoituksesta.

               Direktiivin 5 artiklassa säädetään liitteiden III ja IV mukauttamisesta tieteen ja tekniikan kehitykseen (poikkeusten sisällyttäminen, uusiminen, muuttaminen ja peruuttaminen). Direktiivin 5 artiklan 1 kohdan a alakohdan mukaisesti poikkeuksia saa sisällyttää liitteisiin III ja IV ainoastaan, jos tällainen sisällyttäminen ei heikennä asetuksessa (EY) N:o 1907/2006
                  2
                säädettyä ympäristön- ja terveydensuojelua ja jokin seuraavista edellytyksistä täyttyy: materiaalien ja komponenttien poistaminen tai korvaaminen tuotesuunnittelun muutoksilla tai materiaaleilla ja komponenteilla, jotka eivät edellytä liitteessä II lueteltujen materiaalien tai aineiden käyttöä, on tieteellisistä tai teknisistä syistä mahdotonta; korvaavien aineiden luotettavuutta ei pystytä varmistamaan; tai korvaamisesta ympäristölle, terveydelle ja kuluttajien turvallisuudelle aiheutuvat kokonaishaitat ovat todennäköisesti merkittävämpiä kuin siitä ympäristölle, terveydelle ja kuluttajien turvallisuudelle koituvat kokonaishyödyt.

               Direktiivin 5 artiklan 1 kohdassa säädetään lisäksi, että Euroopan komissio, jäljempänä ’komissio’, sisällyttää tiettyihin käyttötarkoituksiin tarkoitettujen sähkö- ja elektroniikkalaitteiden materiaalit ja komponentit liitteissä III ja IV oleviin luetteloihin yksittäisillä delegoiduilla säädöksillä direktiivin 20 artiklan mukaisesti. Direktiivin 5 artiklan 3 kohdassa ja liitteessä V vahvistetaan menettely poikkeuksen myöntämistä, uusimista tai peruuttamista koskevien hakemusten jättämiselle.

               2.SÄÄDÖKSEN HYVÄKSYMISTÄ EDELTÄNEET KUULEMISET

               Komissio on RoHS 2 -direktiivin julkaisemisen jälkeen vastaanottanut lukuisia
                  3
                pyyntöjä talouden toimijoilta 5 artiklan 3 kohdan ja liitteen V säännösten mukaisesti uusien poikkeusten myöntämiseksi ja voimassa olevien poikkeusten uusimiseksi.

               Nykyinen liitteessä III oleva poikkeus 6 c mahdollistaa lyijyn käytön seosaineena kuparissa, jossa on enintään 4 painoprosenttia lyijyä. Komissio vastaanotti kuusi poikkeuksen uusimista koskevaa hakemusta marras-joulukuussa 2014 ja tammikuussa 2015. Vaikka poikkeuksen 6 c voimassaolon aiempi päättymispäivä oli 21. heinäkuuta 2016 luokkien 1–7 ja 10
                  4
                osalta, sitä sovelletaan RoHS -direktiivin (5 artiklan 5 kohdan toinen alakohta) mukaisesti siihen saakka, kun komissio tekee päätöksen uusimista koskevasta hakemuksesta.

               Poikkeushakemuksen arvioimiseksi komissio käynnisti selvityksen vaaditun teknisen ja tieteellisen arvioinnin tekemiseksi. Siihen sisältyi kahdeksan viikkoa kestänyt hakemusta koskenut sidosryhmien avoin verkkokuuleminen
                  5
               . Sidosryhmien kuulemisen aikana vastaanotettiin kaksitoista lausuntoa.

               Hakemuksesta tehdyn arvioinnin sisältävä loppuraportti julkaistiin
                  6
                ja annettiin tiedoksi sidosryhmille.

               Tämän jälkeen komissio kuuli RoHS 2 -direktiivin nojalla annettavia delegoituja säädöksiä varten perustettua jäsenvaltioiden asiantuntijaryhmää asiantuntijakokouksen aikana 15. joulukuuta 2016. Kokouksessa kuultiin myös hakijoiden ja niiden sidosryhmien, joita asia eniten koskee, esityksiä. Asiantuntijat olivat samaa mieltä komission esittämästä luonnoksesta, mutta suurin osa jäsenistä ei joko ollut paikalla tai ei ilmaissut mielipidettään. Paremman sääntelyn suuntaviivojen mukaisesti delegoidun direktiivin luonnos julkaistiin paremman sääntelyn portaalissa, jossa se oli nähtävillä yleistä palautetta varten neljän viikon ajan. Kommentteja saatiin kolme, joista kahdessa tuettiin säädösluonnosta ja kolmannessa toimitettiin lisätietoja. Kaikki 5 artiklan 3–7 kohdan mukaiset, poikkeuksia ainerajoituksista koskevat tarpeelliset toimenpiteet on toteutettu. Samanaikaisesti tehtyjen poikkeushakemusten suuren määrän ja asiaan liittyvien hallinnollisten vaatimusten vuoksi komission päätösmenettelyssä noudatettiin 5 artiklan 5 kohdan mukaisia vaihtoehtoisia määräaikoja. Neuvostolle ja Euroopan parlamentille ilmoitettiin kaikista toimista.

               Loppuraportissa nostettiin esiin erityisesti seuraavat tekniset tiedot ja arvioinnit:

               Lyijy on kupariseosten matriisissa hyvin pieninä noduuleina. Näin ollen se toimii lastunmurtajana ja voiteluaineena. Se tekee kupariseoksista helposti lastuttavia ja antaa myös valmiille komponenteille tiettyjä ominaisuuksia, kuten sähkönjohtavuus, liukuominaisuudet osissa, joissa on kiinteässä kosketuksessa olevia liukupintoja, ja korroosionkestävyys.

               Joillekin sovelluksille on saatavilla lyijyttömiä korvaavia aineita. Vaihtoehtojen käyttö edellyttää kuitenkin mukautuksia työstöprosessissa, ja sen vuoksi siihen liittyvät rajoitukset rajoittavat sen käytön muihin sovelluksiin. Nykyinen tutkimus viittaa siihen, että lyijyttömiin vaihtoehtoihin liittyvät työstettävyyttä koskevat haasteet voidaan ratkaista tulevaisuudessa ainakin joidenkin sovellusten osalta.

               Tämän vuoksi ei ole tieteellisesti tai teknisesti mahdollista yksilöidä vaihtoehtoja kupariseoksille, jotka sisältävät lyijyä enintään 4 painoprosenttia. Lisätutkimukset olisivat tarpeen poikkeuksen soveltamisalan supistamiseksi tarkemmin määriteltyihin käyttötarkoituksiin.

               Luokkia 1–7 ja 10 koskevan arvioinnin tulokset osoittavat, että liitteessä III olevaa kohtaa 6 c koskeva poikkeushakemus täyttää ainakin yhden 5 artiklan 1 kohdan a alakohdassa täsmennetyistä edellytyksistä. Nykyisessä sanamuodossa ehdotetaan, että poikkeus myönnetään viideksi vuodeksi entisen voimassaolon päättymispäivän jälkeen, jotta voidaan toteuttaa toimitusketjua koskeva kattava selvitys poikkeuksen soveltamisalan supistamiseksi seuraavan uudelleentarkastelun yhteydessä. Koska luotettavia korvaavia vaihtoehtoja ei ole vielä saatavilla, korvaamisesta aiheutuvia kielteisiä sosioekonomisia vaikutuksia ei ole odotettavissa tällä poikkeuksen kattamalla ajanjaksolla. Sillä ei todennäköisesti ole haitallisia vaikutuksia myöskään innovointiin.

               Muiden luokkien kuin luokkien 1–7 ja 10 osalta nykyinen poikkeus on voimassa 5 artiklan 2 kohdassa vahvistettujen voimassaoloaikojen mukaisesti. Poikkeus ei, kuten direktiivin 2011/65/EU 5 artiklassa edellytetään, vaikuta heikentävästi asetuksen (EY) N:o 1907/2006 (REACH-asetus) mukaiseen ympäristön- ja terveydensuojeluun.

               3.DELEGOIDUN SÄÄDÖKSEN OIKEUDELLINEN SISÄLTÖ

               Delegoidulla direktiivillä myönnetään poikkeus direktiivin 2011/65/EU 4 artiklan 1 kohdassa säädetyistä rajoituksista tietyissä sovelluksissa käytettävälle lyijylle. Poikkeus luetellaan liitteessä III.

               Välineenä on delegoitu direktiivi, kuten direktiivissä 2011/65/EU säädetään – näin täytetään erityisesti sen 5 artiklan 1 kohdan a alakohdassa säädetyt asiaa koskevat vaatimukset.

               Delegoidun direktiivin tavoitteena on edistää ihmisten terveyden ja luonnon suojelua ja lähentää sähkö- ja elektroniikkatuotteiden sisämarkkinoita koskevia säännöksiä sallimalla muutoin kiellettyjen aineiden tietyt käyttötarkoitukset RoHS 2 -direktiivin säännösten ja edellytysten mukaisesti sekä kyseisessä direktiivissä vahvistetun, liitteiden III ja IV mukauttamista tieteen ja tekniikan kehitykseen koskevan menettelyn mukaisesti.

               Suhteellisuusperiaatteen mukaisesti tässä direktiivissä ei ylitetä sitä, mikä on tarpeen näiden tavoitteiden saavuttamiseksi.

               Ehdotuksella ei ole vaikutuksia EU:n talousarvioon.

               KOMISSION DELEGOITU DIREKTIIVI (EU) …/…,

               annettu 1.3.2018,

               Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tieteen ja tekniikan kehitykseen kuparissa seosaineena käytettävää lyijyä koskevan poikkeuksen osalta

               (ETA:n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon tiettyjen vaarallisten aineiden käytön rajoittamisesta sähkö- ja elektroniikkalaitteissa 8 päivänä kesäkuuta 2011 annetun Euroopan parlamentin ja neuvoston direktiivin 2011/65/EU
                  7
                ja erityisesti sen 5 artiklan 1 kohdan a alakohdan

               sekä katsoo seuraavaa:

               (1)Direktiivissä 2011/65/EU edellytetään jäsenvaltioiden varmistavan, etteivät markkinoille saatetut sähkö- ja elektroniikkalaitteet sisällä lyijyä.

               (2)Direktiivin 2011/65/EU liitteessä III olevassa kohdassa 6 c vahvistettiin poikkeus lyijyn käytölle seosaineena kuparissa, jossa on enintään 4 painoprosenttia lyijyä, 21 päivään heinäkuuta 2016 asti. Komissio vastaanotti tällaisen luokkia 1–7 ja 10 koskevan poikkeuksen uusimista koskevan direktiivin 2011/65/EU 5 artiklan 5 kohdan mukaisen hakemuksen ennen 21 päivää tammikuuta 2015.

               (3)Lyijy toimii kupariseoksissa lastunmurtajana ja voiteluaineena, tekee kupariseoksista helposti lastuttavia ja antaa valmiille komponenteille myös muita ominaisuuksia, kuten korroosionkestävyys.

               (4)Tällä hetkellä ei ole tieteellisesti tai teknisesti mahdollista yksilöidä vaihtoehtoja sellaisten kupariseosten käytölle, jotka sisältävät lyijyä enintään 4 painoprosenttia. Näin ollen poikkeuksen uudistaminen viiden vuoden ajaksi entisen voimassaolon päätyttyä on perusteltua, jotta voidaan toteuttaa kattava toimitusketjua koskeva selvitys.

               (5)Luokkien 1–7 ja 10 osalta poikkeuksen voimassaoloaikaa olisi jatkettava 21 päivään heinäkuuta 2021 asti, jotta voidaan toteuttaa toimitusketjua koskeva kattava selvitys poikkeuksen soveltamisalan supistamiseksi seuraavan uudelleentarkastelun yhteydessä. Muiden luokkien kuin luokkien 1–7 ja 10 osalta nykyinen poikkeus on voimassa direktiivin 2011/65/EU 5 artiklan 2 kohdassa vahvistettujen voimassaoloaikojen mukaisesti.

               (6)Sen vuoksi direktiiviä 2011/65/EU olisi muutettava,

               ON HYVÄKSYNYT TÄMÄN DIREKTIIVIN:

               1 artikla

               Muutetaan direktiivin 2011/65/EU liite III tämän direktiivin liitteen mukaisesti.

               2 artikla

               1.Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään [päivämäärä – 12. kuukauden viimeinen päivä tämän direktiivin voimaantulosta]. Niiden on viipymättä toimitettava nämä säännökset kirjallisina komissiolle.

               Jäsenvaltioiden on sovellettava näitä säännöksiä  päivästä kuuta  [päivämäärä – 12. kuukauden viimeinen päivä + 1 päivä tämän direktiivin voimaantulosta].

               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään.

               2.Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

               3 artikla

               Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               4 artikla

               Tämä direktiivi on osoitettu kaikille jäsenvaltioille.

               Tehty Brysselissä 1.3.2018

                     Komission puolesta

                     Puheenjohtaja
                     Jean-Claude JUNCKER

                     (1)

                        EUVL L 174, 1.7.2011, s. 88.

                     (2)

                        EUVL L 396, 30.12.2006, s. 1.

                     (3)

                        Luettelo on saatavana osoitteessa
                  http://ec.europa.eu/environment/waste/rohs_eee/adaptation_en.htm

                     (4)

                        Kyseiset luokat ovat seuraavat: 1. suuret kodinkoneet; 2. pienet kodinkoneet; 3. tieto- ja teletekniset laitteet; 4. kuluttajaelektroniikka; 5. valaistuslaitteet; 6. sähkö- ja elektroniikkatyökalut; 7. lelut, vapaa-ajan- ja urheiluvälineet; 10. automaatit. Sähkö- ja elektroniikkalaiteluokat luetellaan RoHS -direktiivin liitteessä I.

                     (5)

                  Kuulemisaika
                  : 21. elokuuta 2015 – 16. lokakuuta 2015.

                     (6)

                        https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/.

                     (7)

                        EUVL L 174, 1.7.2011, s. 88.

    ---documentbreak---

               LIITE

               Korvataan direktiivin 2011/65/EU liitteessä III oleva 6 c kohta seuraavasti:

                        ”6 c

                        Kupariseos, jonka painosta korkeintaan 4 prosenttia on lyijyä

                        Päättyy

                        21.7.2021 luokkien 1–7 ja 10 osalta;

                        21.7.2021 luokkien 8 ja 9 osalta, lukuun ottamatta in vitro diagnostiikkaan tarkoitettuja lääkinnällisiä laitteita ja teollisuuden tarkkailu- ja valvontalaitteita;

                        21.7.2023 luokan 8 in vitro diagnostiikkaan tarkoitettujen lääkinnällisten laitteiden osalta;

                        21.7.2024 luokan 9 teollisuuden tarkkailu- ja valvontalaitteiden sekä luokan 11 osalta.”


title: KOMISSION DELEGOITU DIREKTIIVI (EU) …/…, Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tieteen ja tekniikan kehitykseen tiettyjen diodien metallipinnoitekerroksen sisältämää lyijyä koskevan poikkeuksen osalta

text:
               PERUSTELUT

               1.DELEGOIDUN SÄÄDÖKSEN TAUSTA

               Tällä komission delegoidulla direktiivillä muutetaan tiettyjen vaarallisten aineiden käytön rajoittamisesta sähkö- ja elektroniikkalaitteissa annetun direktiivin 2011/65/EU (uudelleenlaadittu)
                  1
                (nk. RoHS 2 direktiivi) liitettä III sen mukauttamiseksi tekniikan kehitykseen. Kyse on tietyistä käyttötarkoituksista, joissa käytetään lyijyä, koskevasta poikkeuksesta.

               RoHS 2 direktiivin 4 artiklalla rajoitetaan tiettyjen vaarallisten aineiden käyttöä sähkö- ja elektroniikkalaitteissa. Direktiivi tuli voimaan 21. heinäkuuta 2011.

               Rajoitusten kohteena olevat aineet luetellaan RoHS 2 direktiivin liitteessä II. Lyijyä, elohopeaa, kadmiumia, kuudenarvoista kromia, polybromibifenyylejä ja polybromidifenyylieettereitä koskevat rajoitukset ovat tällä hetkellä voimassa, kun taas bis(2-etyyliheksyyli)ftalaattia (DEHP), butyylibentsyyliftalaattia (BBP), dibutyyliftalaattia (DBP) ja di-isobutyyliftalaattia (DIBP) koskevat rajoitukset tulevat voimaan 22. heinäkuuta 2019 tai myöhemmin. RoHS 2 direktiivin liitteissä III ja IV luetellaan tiettyihin käyttötarkoituksiin tarkoitettujen sähkö- ja elektroniikkalaitteiden materiaalit ja komponentit, jotka on vapautettu RoHS 2 direktiivin 4 artiklan 1 kohdassa tarkoitetusta aineiden käyttörajoituksesta.

               Direktiivin 5 artiklassa säädetään liitteiden III ja IV mukauttamisesta tieteen ja tekniikan kehitykseen (poikkeusten sisällyttäminen, uusiminen, muuttaminen ja peruuttaminen). Direktiivin 5 artiklan 1 kohdan a alakohdan mukaan poikkeuksia saa sisällyttää liitteisiin III ja IV ainoastaan, jos tällainen sisällyttäminen ei vaikuta heikentävästi asetuksen (EY) N:o 1907/2006
                  2
                mukaiseen ympäristön- ja terveydensuojeluun ja jokin seuraavista edellytyksistä täyttyy: materiaalien ja komponenttien poistaminen tai korvaaminen tuotesuunnittelun muutoksilla tai materiaaleilla ja komponenteilla, jotka eivät edellytä liitteessä II lueteltujen materiaalien tai aineiden käyttöä, on tieteellisistä tai teknisistä syistä mahdotonta; korvaavien materiaalien tai aineiden luotettavuutta ei pystytä varmistamaan; tai korvaamisesta ympäristölle, terveydelle ja kuluttajien turvallisuudelle aiheutuvat kokonaishaitat ovat todennäköisesti merkittävämpiä kuin siitä ympäristölle, terveydelle ja kuluttajien turvallisuudelle koituvat kokonaishyödyt.

               Direktiivin 5 artiklan 1 kohdassa säädetään lisäksi, että Euroopan komissio, jäljempänä ”komissio”, sisällyttää tiettyihin käyttötarkoituksiin tarkoitettujen sähkö- ja elektroniikkalaitteiden materiaalit ja komponentit liitteissä III ja IV oleviin luetteloihin yksittäisillä delegoiduilla säädöksillä direktiivin 20 artiklan mukaisesti. Direktiivin 5 artiklan 3 kohdassa ja liitteessä V vahvistetaan menettely poikkeuksen myöntämistä, uusimista tai peruuttamista koskevien hakemusten jättämiselle.

               2.SÄÄDÖKSEN HYVÄKSYMISTÄ EDELTÄNEET KUULEMISET

               Komissio on RoHS 2 direktiivin julkaisemisen jälkeen vastaanottanut lukuisia pyyntöjä
                  3
                talouden toimijoilta 5 artiklan 3 kohdan ja liitteen V säännösten mukaisesti uusien poikkeusten myöntämiseksi ja voimassa olevien poikkeusten uusimiseksi.

               Liitteessä III oleva nykyinen poikkeus 37 mahdollistaan lyijyn käytön sinkkiboraattilasikoteloisten suurjännitediodien metallipinnoitekerroksessa. Komissio vastaanotti kaksi tämän poikkeuksen uusimista koskevaa hakemusta tammikuussa 2015. Vaikka poikkeuksen 37 voimassaolon päättymispäivä oli 21. heinäkuuta 2016 luokkien 1–7 ja 10
                  4
                osalta RoHS-direktiivin vaatimusten mukaisesti (5 artiklan 5 kohdan toinen alakohta), sen soveltamista jatketaan siihen saakka, kun komissio tekee päätöksen uusimista koskevasta hakemuksesta.

               Poikkeushakemuksen arvioimiseksi komissio käynnisti selvityksen vaaditun teknisen ja tieteellisen arvioinnin tekemiseksi. Siihen sisältyi kahdeksan viikkoa kestänyt hakemusta koskenut sidosryhmien avoin verkkokuuleminen
                  5
               . Sidosryhmien kuulemisen aikana vastaanotettiin yksi lausunto.

               Hakemuksesta tehdyn arvioinnin sisältävä loppuraportti
                  6
                julkaistiin ja sidosryhmille ilmoitettiin asiasta.

               Tämän jälkeen komissio kuuli RoHS 2 direktiivin nojalla annettavia delegoituja säädöksiä varten perustettua jäsenvaltioiden asiantuntijaryhmää kirjallisesti
                  7
               , kuten oli sovittu edellisessä kokouksessa. Asiantuntijat olivat samaa mieltä komission esittämästä luonnoksesta, mutta suurin osa jäsenistä ei joko ollut paikalla tai ei ilmaissut mielipidettään. Paremman sääntelyn suuntaviivojen mukaisesti delegoidun direktiivin luonnos julkaistiin paremman sääntelyn portaalissa, jossa se oli nähtävillä yleistä palautetta varten neljän viikon ajan. Tänä aikana saatiin kolme kommenttia, joissa kaikissa tuettiin säädösluonnosta. Kaikki 5 artiklan 3–7 kohdan mukaiset, poikkeuksia ainerajoituksista koskevat tarpeelliset toimenpiteet on toteutettu
                  8
               . Neuvostolle ja Euroopan parlamentille on ilmoitettu kaikista toimista.

               Loppuraportissa nostettiin esiin erityisesti seuraavat tekniset tiedot ja arvioinnit:

               ·Suurjännitediodit voidaan rakentaa tuottamaan jopa useiden kilovolttien läpilyöntijännitteitä, mitä ei voida saavuttaa tavanomaisilla diodikokoonpanoilla. Lisäksi diodien erityinen rakenne varmistaa kaasutiiviyden sirulle. Diodeja käytetään tietotekniikka- ja televiestintälaitteiden ulkoisissa virtalähteissä ja autoteollisuuden sovelluksissa.

               ·Näiden diodien valmistusprosessin aikana lasihelmissä oleva lyijy liukenee metallipinnoitenesteeseen, minkä tuloksena metallipinnoitekerroksen lyijypitoisuus on noin 2,5 prosenttia. Lyijyä ei siis lisätä tarkoituksellisesti, vaan lyijypitoisuus johtuu lyijyä sisältävän lasin aiheuttamasta kontaminoitumisesta.

               ·Tällä hetkellä suurjännitediodin metallipinnoitekerroksen kontaminoitumisen estäminen on tieteellisistä ja teknisistä syistä mahdoton toteuttaa.

               Luokkia 1–7 ja 10 koskevan arvioinnin tulokset osoittavat, että liitteessä III olevaa poikkeusta 37 koskeva hakemus täyttää ainakin yhden 5 artiklan 1 kohdan a alakohdassa täsmennetyistä edellytyksistä. Koska asianomaisissa käyttötarkoituksissa on edelleen mahdotonta välttää lyijystä johtuva kontaminoituminen, on perusteltua, että poikkeus uusitaan siten, että se on voimassa 21. heinäkuuta 2021 asti. Koska luotettavia korvaavia vaihtoehtoja ei ole vielä saatavilla, korvaamisesta aiheutuvia kielteisiä sosioekonomisia vaikutuksia ei ole odotettavissa tällä ajanjaksolla. Poikkeukselle myönnettävällä voimassaoloajalla ei todennäköisesti ole haitallisia vaikutuksia myöskään innovointiin. Muiden luokkien kuin luokkien 1–7 ja 10 osalta nykyinen poikkeus on voimassa 5 artiklan 2 kohdassa vahvistettujen voimassaoloaikojen mukaisesti. Kuten direktiivin 2011/65/EU 5 artiklassa edellytetään, poikkeus ei vaikuta heikentävästi asetuksen (EY) N:o 1907/2006 (REACH-asetus) mukaiseen ympäristön- ja terveydensuojeluun.

               3.DELEGOIDUN SÄÄDÖKSEN OIKEUDELLINEN SISÄLTÖ

               Delegoidulla direktiivillä myönnetään poikkeus direktiivin 2011/65/EU 4 artiklan 1 kohdassa säädetyistä rajoituksista tiettyihin käyttötarkoituksiin käytettävälle lyijylle. Poikkeus sisällytetään liitteeseen III.

               Välineenä on delegoitu direktiivi, kuten direktiivissä 2011/65/EU säädetään. Näin täytetään erityisesti sen 5 artiklan 1 kohdan a alakohdassa säädetyt asiaa koskevat vaatimukset.

               Delegoidun direktiivin tavoitteena on edistää ihmisten terveyden ja ympäristön suojelua ja lähentää sähkö- ja elektroniikkatuotteiden sisämarkkinoita koskevia säännöksiä sallimalla muutoin kiellettyjen aineiden tietyt käyttötarkoitukset RoHS 2 direktiivin säännösten ja edellytysten mukaisesti sekä kyseisessä direktiivissä vahvistetun, liitteiden III ja IV mukauttamista tieteen ja tekniikan kehitykseen koskevan menettelyn mukaisesti.

               Suhteellisuusperiaatteen mukaisesti tässä direktiivissä ei ylitetä sitä, mikä on tarpeen näiden tavoitteiden saavuttamiseksi.

               Ehdotuksella ei ole vaikutuksia EU:n talousarvioon.

               KOMISSION DELEGOITU DIREKTIIVI (EU) …/…,

               annettu 16.11.2018,

               Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tieteen ja tekniikan kehitykseen tiettyjen diodien metallipinnoitekerroksen sisältämää lyijyä koskevan poikkeuksen osalta

               (ETA:n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon tiettyjen vaarallisten aineiden käytön rajoittamisesta sähkö- ja elektroniikkalaitteissa 8 päivänä kesäkuuta 2011 annetun Euroopan parlamentin ja neuvoston direktiivin 2011/65/EU
                  9
                ja erityisesti sen 5 artiklan 1 kohdan a alakohdan

               sekä katsoo seuraavaa:

               (1)
                     Direktiivissä 2011/65/EU edellytetään jäsenvaltioiden varmistavan, etteivät markkinoille saatetut sähkö- ja elektroniikkalaitteet sisällä mainitun direktiivin liitteessä III lueteltuja tiettyjä vaarallisia aineita. Kyseistä vaatimusta ei sovelleta direktiivin 2011/65/EU liitteessä III lueteltuihin käyttötarkoituksiin.

               (2)
                     Sähkö- ja elektroniikkalaitteiden eri luokat, joihin direktiiviä 2011/65/EU sovelletaan (luokat 1–11), luetellaan mainitun direktiivin liitteessä I.

               (3)
                     Lyijy on rajoitusten kohteena oleva aine, joka mainitaan direktiivin 2011/65/EU liitteessä II. Rajoituksen ulkopuolelle on kuitenkin jätetty lyijyn käyttö sinkkiboraattilasikoteloisten suurjännitediodien metallipinnoitekerroksessa, ja se sisältyy tällä hetkellä mainitun direktiivin liitteessä III olevaan poikkeukseen 37. Luokkien 1–7 ja 10 osalta poikkeuksen voimassaolo päättyi 21 päivänä heinäkuuta 2016.

               (4)
                     Komissio vastaanotti tämän poikkeuksen uusimista koskevan, direktiivin 2011/65/EU 5 artiklan 5 kohdan mukaisen hakemuksen ennen 21 päivää tammikuuta 2015. Poikkeus on voimassa, kunnes kyseistä hakemusta koskeva päätös on tehty.

               (5)
                     Suurjännitediodeja käytetään tietotekniikka- ja televiestintälaitteiden ulkoisissa virtalähteissä ja autoteollisuuden sovelluksissa. Suurjännitediodien valmistusprosessin aikana lasihelmissä oleva lyijy liukenee metallipinnoitenesteeseen, minkä tuloksena diodien metallipinnoitekerroksen lyijypitoisuus on noin 2,5 prosenttia. Lyijyä ei siis lisätä tarkoituksellisesti, vaan lyijypitoisuus johtuu lyijyä sisältävän lasin aiheuttamasta kontaminoitumisesta.

               (6)
                     Suurjännitediodin metallipinnoitekerroksen kontaminoitumisen estäminen on tieteellisistä ja teknisistä syistä mahdoton toteuttaa, eikä markkinoilla ole saatavilla luotettavia korvaavia aineita. Poikkeus ei vaikuta heikentävästi Euroopan parlamentin ja neuvoston asetuksen (EY) N:o 1907/2006
                  10
                mukaiseen ympäristön- ja terveydensuojeluun. Sen vuoksi lyijyn käyttöä sinkkiboraattilasikoteloisten suurjännitediodien metallipinnoitekerroksessa koskeva poikkeus olisi uusittava luokkien 1–7 ja 10 osalta.

               (7)
                     Koska lyijyn poistaminen estämällä lyijystä aiheutuva kontaminoituminen kyseisissä käyttötarkoituksissa on edelleen mahdotonta ja koska markkinoilla ei ole vielä saatavilla luotettavia vaihtoehtoja, luokkia 1–7 ja 10 koskeva poikkeus olisi uusittava enintään viideksi vuodeksi 21 päivään heinäkuuta 2021 saakka. Ottaen huomioon tulokset, joita käynnissä olevista ponnisteluista luotettavan korvaavan aineen löytämiseksi on saatu, poikkeuksen voimassaololla tuskin on kielteisiä vaikutuksia innovointiin.

               (8)
                     Muiden luokkien kuin luokkien 1–7 ja 10 osalta nykyinen poikkeus on edelleen voimassa direktiivin 2011/65/EU 5 artiklan 2 kohdan toisessa alakohdassa vahvistettujen voimassaoloaikojen mukaisesti. Selvyyden vuoksi voimassaolon päättymispäivät olisi lisättävä mainitun direktiivin liitteeseen III.

               (9)
                     Sen vuoksi direktiiviä 2011/65/EU olisi muutettava,

               ON HYVÄKSYNYT TÄMÄN DIREKTIIVIN:

               1 artikla

               Muutetaan direktiivin 2011/65/EU liite III tämän direktiivin liitteen mukaisesti.

               2 artikla

               1.Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään […] päivänä […]kuuta […][päivämäärä – 12. kuukauden viimeinen päivä tämän direktiivin voimaantulosta]. Niiden on viipymättä toimitettava nämä säännökset kirjallisina komissiolle.

               Jäsenvaltioiden on sovellettava näitä säännöksiä […] päivästä […]kuuta […] [päivämäärä – 12. kuukauden viimeinen päivä + 1 päivä tämän direktiivin voimaantulosta].

               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään.

               2.Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

               3 artikla

               Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               4 artikla

               Tämä direktiivi on osoitettu kaikille jäsenvaltioille.

               Tehty Brysselissä 16.11.2018

                     Komission puolesta

                     Puheenjohtaja
                     Jean-Claude JUNCKER

                     (1)

                        EUVL L 174, 1.7.2011, s. 88.

                     (2)

                        EUVL L 396, 30.12.2006, s. 1.

                     (3)

                        Luettelo on saatavana osoitteessa
                  http://ec.europa.eu/environment/waste/rohs_eee/adaptation_en.htm

                     (4)

                        Kyseiset luokat ovat seuraavat: 1. suuret kodinkoneet; 2. pienet kodinkoneet; 3. tieto- ja teletekniset laitteet; 4. kuluttajaelektroniikka; 5. valaistuslaitteet 6. sähkö- ja elektroniikkatyökalut; 7. lelut, vapaa-ajan- ja urheiluvälineet; 10. automaatit. Sähkö- ja elektroniikkalaiteluokat luetellaan RoHS-direktiivin liitteessä I.

                     (5)

                  Kuulemisaika
                  : 21.8.2015–16.10.2015.

                     (6)

                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/

                     (7)

                        Kuulemiset järjestettiin kirjallisessa muodossa 27.4.–18.5.2017.

                     (8)

                        Luettelo tarvittavista hallinnollisista vaiheista on saatavilla
                  komission verkkosivustolla
                  . Kuhunkin delegoidun säädöksen luonnokseen liittyvän menettelyn nykyvaiheeseen voi tutustua delegoituja säädöksiä koskevassa toimielinten välisessä rekisterissä osoitteessa
                  https://webgate.ec.europa.eu/regdel/#/home
                  .

                     (9)

                        EUVL L 174, 1.7.2011, s. 88.

                     (10)

                        Euroopan parlamentin ja neuvoston asetus (EY) N:o 1907/2006, annettu 18. joulukuuta 2006, kemikaalien rekisteröinnistä, arvioinnista, lupamenettelyistä ja rajoituksista (REACH) ja Euroopan kemikaaliviraston perustamisesta (EUVL L 396, 30.12.2006, s. 1).

    ---documentbreak---

               LIITE

               Korvataan liitteessä III oleva poikkeus 37 seuraavasti:

                        ”37

                        Lyijy sinkkiboraattilasikoteloisten suurjännitediodien metallipinnoitekerroksessa

                        Päättyy

                        -21.7.2021 luokkien 1–7 ja 10 osalta,

                        -21.7.2021 luokkien 8 ja 9 osalta, lukuun ottamatta in vitro diagnostiikkaan tarkoitettuja lääkinnällisiä laitteita ja teollisuuden tarkkailu- ja valvontalaitteita,

                        -21.7.2023 luokan 8 in vitro diagnostiikkaan tarkoitettujen lääkinnällisten laitteiden osalta,

                        -21.7.2024 luokan 9 teollisuuden tarkkailu- ja valvontalaitteiden sekä luokan 11 osalta.”


title: KOMISSION DELEGOITU DIREKTIIVI (EU) …/…, Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tieteen ja tekniikan kehitykseen sähkökoskettimien sisältämää kadmiumia ja sen yhdisteitä koskevan poikkeuksen osalta

text:
               PERUSTELUT

               1.DELEGOIDUN SÄÄDÖKSEN TAUSTA

               Tällä komission delegoidulla direktiivillä muutetaan tiettyjen vaarallisten aineiden käytön rajoittamisesta sähkö- ja elektroniikkalaitteissa annetun direktiivin 2011/65/EU (uudelleenlaadittu)
                  1
                (nk. RoHS 2 direktiivi) liitettä III sen mukauttamiseksi tekniikan kehitykseen. Kyse on tietyistä käyttötarkoituksista, joissa käytetään kadmiumia, koskevasta poikkeuksesta.

               RoHS 2 direktiivin 4 artiklalla rajoitetaan tiettyjen vaarallisten aineiden käyttöä sähkö- ja elektroniikkalaitteissa. Direktiivi tuli voimaan 21. heinäkuuta 2011.

               Rajoitusten kohteena olevat aineet luetellaan RoHS 2 direktiivin liitteessä II. Lyijyä, elohopeaa, kadmiumia, kuudenarvoista kromia, polybromibifenyylejä ja polybromidifenyylieettereitä koskevat rajoitukset ovat tällä hetkellä voimassa, kun taas bis(2-etyyliheksyyli)ftalaattia (DEHP), butyylibentsyyliftalaattia (BBP), dibutyyliftalaattia (DBP) ja di-isobutyyliftalaattia (DIBP) koskevat rajoitukset tulevat voimaan 22. heinäkuuta 2019 tai myöhemmin. RoHS 2 direktiivin liitteissä III ja IV luetellaan tiettyihin käyttötarkoituksiin tarkoitettujen sähkö- ja elektroniikkalaitteiden materiaalit ja komponentit, jotka on vapautettu RoHS 2 direktiivin 4 artiklan 1 kohdassa tarkoitetusta aineiden käyttörajoituksesta.

               Direktiivin 5 artiklassa säädetään liitteiden III ja IV mukauttamisesta tieteen ja tekniikan kehitykseen (poikkeusten sisällyttäminen, uusiminen, muuttaminen ja peruuttaminen). Direktiivin 5 artiklan 1 kohdan a alakohdan mukaan poikkeuksia saa sisällyttää liitteisiin III ja IV ainoastaan, jos tällainen sisällyttäminen ei vaikuta heikentävästi asetuksen (EY) N:o 1907/2006
                  2
                mukaiseen ympäristön- ja terveydensuojeluun ja jokin seuraavista edellytyksistä täyttyy: materiaalien ja komponenttien poistaminen tai korvaaminen tuotesuunnittelun muutoksilla tai materiaaleilla ja komponenteilla, jotka eivät edellytä liitteessä II lueteltujen materiaalien tai aineiden käyttöä, on tieteellisistä tai teknisistä syistä mahdotonta; korvaavien materiaalien tai aineiden luotettavuutta ei pystytä varmistamaan; tai korvaamisesta ympäristölle, terveydelle ja kuluttajien turvallisuudelle aiheutuvat kokonaishaitat ovat todennäköisesti merkittävämpiä kuin siitä ympäristölle, terveydelle ja kuluttajien turvallisuudelle koituvat kokonaishyödyt.

               Direktiivin 5 artiklan 1 kohdassa säädetään lisäksi, että Euroopan komissio, jäljempänä ”komissio”, sisällyttää tiettyihin käyttötarkoituksiin tarkoitettujen sähkö- ja elektroniikkalaitteiden materiaalit ja komponentit liitteissä III ja IV oleviin luetteloihin yksittäisillä delegoiduilla säädöksillä direktiivin 20 artiklan mukaisesti. Direktiivin 5 artiklan 3 kohdassa ja liitteessä V vahvistetaan menettely poikkeuksen myöntämistä, uusimista tai peruuttamista koskevien hakemusten jättämiselle.

               2.SÄÄDÖKSEN HYVÄKSYMISTÄ EDELTÄNEET KUULEMISET

               Komissio on RoHS 2 direktiivin julkaisemisen jälkeen vastaanottanut lukuisia pyyntöjä
                  3
                talouden toimijoilta 5 artiklan 3 kohdan ja liitteen V säännösten mukaisesti uusien poikkeusten myöntämiseksi ja voimassa olevien poikkeusten uusimiseksi.

               Liitteessä III oleva nykyinen poikkeus 8 b mahdollistaa kadmiumin ja sen yhdisteiden käytön sähkökoskettimissa. Komissio vastaanotti kaksi tämän poikkeuksen uusimista koskevaa hakemusta tammikuussa 2015. Vaikka poikkeuksen 8 b voimassaolon päättymispäivä oli 21. heinäkuuta 2016 luokkien 1–7 ja 10
                  4
                osalta RoHS-direktiivin vaatimusten mukaisesti (5 artiklan 5 kohdan toinen alakohta), sen soveltamista jatketaan siihen saakka, kun komissio tekee päätöksen uusimista koskevasta hakemuksesta.

               Poikkeushakemuksen arvioimiseksi komissio käynnisti selvityksen vaaditun teknisen ja tieteellisen arvioinnin tekemiseksi. Siihen sisältyi kahdeksan viikkoa kestänyt hakemusta koskenut sidosryhmien avoin verkkokuuleminen
                  5
               . Sidosryhmien kuulemisen aikana vastaanotettiin kolme lausuntoa.

               Hakemuksesta tehdyn arvioinnin sisältävä loppuraportti
                  6
                julkaistiin ja sidosryhmille ilmoitettiin asiasta.

               Tämän jälkeen komissio kuuli RoHS 2 direktiivin nojalla annettavia delegoituja säädöksiä varten perustettua jäsenvaltioiden asiantuntijaryhmää kirjallisesti
                  7
               , kuten oli sovittu edellisessä kokouksessa. Asiantuntijat olivat samaa mieltä komission esittämästä luonnoksesta, mutta suurin osa jäsenistä ei joko ollut paikalla tai ei ilmaissut mielipidettään. Paremman sääntelyn suuntaviivojen mukaisesti delegoidun direktiivin luonnos julkaistiin paremman sääntelyn portaalissa, jossa se oli nähtävillä yleistä palautetta varten neljän viikon ajan. Komissio vastaanotti kolme kommenttia, joista kaikissa tuettiin säädöstä ja yhdessä ehdotettiin siirtymäjakson pidentämistä 18 kuukauteen. Kaikki 5 artiklan 3–7 kohdan mukaiset, poikkeuksia ainerajoituksista koskevat tarpeelliset toimenpiteet on toteutettu
                  8
               . Neuvostolle ja Euroopan parlamentille on ilmoitettu kaikista toimista.

               Loppuraportissa nostettiin esiin erityisesti seuraavat tekniset tiedot ja arvioinnit:

               ·Kadmiumia sisältäviä sähkökosketinmateriaaleja käytetään monissa sähkömekaanisissa laitteissa komponentteina, jotka voivat kuljettaa virtaa jaksoittain kosketinpintojen kautta. Kyseiset laitteet ovat erityisesti sähkömoottoreiden virtakytkimiä, releitä ja kontaktoreita, sähkötyökalujen ja laitteiden kytkimiä, kytkinlaitteiden katkaisimia ja verkkoyksikköjä, läsnäolo-/aikaviiveantureita ja valaistuksen ohjauspaneeleita.

               ·Kadmiumilla on sähkökoskettimissa olennaisia ominaisuuksia, kuten korkea suorituskyky, valokaaren sammutus, parempi johtavuus, alhaisempi kontaktieroosio ja suhteellisen helppo valmistus vaihtoehtoihin verrattuna.

               ·Tällä hetkellä kadmiumin korvaaminen tai poistaminen ei ole edelleenkään tieteellisesti eikä teknisesti mahdollista useissa sellaisissa laitteissa, joissa on sähkökoskettimia, tai tarvitaan lisää aikaa korvaavien aineiden luotettavuuden varmistamiseksi.

               Luokkia 1–7 ja 10 koskevan arvioinnin tulokset osoittavat, että liitteessä III olevaa poikkeusta 8 b koskeva hakemus täyttää ainakin yhden 5 artiklan 1 kohdan a alakohdassa täsmennetyistä edellytyksistä. Koske luotettavia vaihtoehtoja ei ole vielä saatavilla tiettyjä käyttötarkoituksia varten tai tarvitaan lisää aikaa niiden luotettavuuden varmistamiseksi, poikkeus uusitaan siten, että se on voimassa 21. heinäkuuta 2021 saakka. Poikkeuksen sanamuotoa muutetaan vaihtoehtoisten teknologioiden nykyisen tilanteen huomioon ottamiseksi lisäämällä poikkeukseen 8 b alakohta 8 b I. Jos käytettävissä on jo luotettavia vaihtoehtoja, korvaamisesta on odotettavissa vain erittäin vähäisiä sosioekonomisia vaikutuksia tällä ajanjaksolla, koska asteittainen korvaaminen kadmiumittomilla vaihtoehdoilla on jo käynnissä. Poikkeukselle myönnettävällä voimassaoloajalla ei todennäköisesti ole haitallisia vaikutuksia myöskään innovointiin. Muiden luokkien kuin luokkien 1–7 ja 10 osalta nykyinen poikkeus on voimassa 5 artiklan 2 kohdassa vahvistettujen voimassaoloaikojen mukaisesti. Kuten direktiivin 2011/65/EU 5 artiklassa edellytetään, poikkeus ei vaikuta heikentävästi asetuksen (EY) N:o 1907/2006 (REACH-asetus) mukaiseen ympäristön- ja terveydensuojeluun.

               3.DELEGOIDUN SÄÄDÖKSEN OIKEUDELLINEN SISÄLTÖ

               Delegoidulla direktiivillä myönnetään poikkeus direktiivin 2011/65/EU 4 artiklan 1 kohdassa säädetyistä rajoituksista tietyissä sovelluksissa käytettävälle kadmiumille. Poikkeus luetellaan liitteessä III.

               Välineenä on delegoitu direktiivi, kuten direktiivissä 2011/65/EU säädetään. Näin täytetään erityisesti sen 5 artiklan 1 kohdan a alakohdassa säädetyt asiaa koskevat vaatimukset.

               Delegoidun direktiivin tavoitteena on edistää ihmisten terveyden ja ympäristön suojelua ja lähentää sähkö- ja elektroniikkatuotteiden sisämarkkinoita koskevia säännöksiä sallimalla muutoin kiellettyjen aineiden tietyt käyttötarkoitukset RoHS 2 direktiivin säännösten ja edellytysten mukaisesti sekä kyseisessä direktiivissä vahvistetun, liitteiden III ja IV mukauttamista tieteen ja tekniikan kehitykseen koskevan menettelyn mukaisesti.

               Suhteellisuusperiaatteen mukaisesti tässä direktiivissä ei ylitetä sitä, mikä on tarpeen näiden tavoitteiden saavuttamiseksi.

               Ehdotuksella ei ole vaikutuksia EU:n talousarvioon.

               KOMISSION DELEGOITU DIREKTIIVI (EU) …/…,

               annettu 16.11.2018,

               Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tieteen ja tekniikan kehitykseen sähkökoskettimien sisältämää kadmiumia ja sen yhdisteitä koskevan poikkeuksen osalta

               (ETA:n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon tiettyjen vaarallisten aineiden käytön rajoittamisesta sähkö- ja elektroniikkalaitteissa 8 päivänä kesäkuuta 2011 annetun Euroopan parlamentin ja neuvoston direktiivin 2011/65/EU
                  9
                ja erityisesti sen 5 artiklan 1 kohdan a alakohdan

               sekä katsoo seuraavaa:

               (1)
                     Direktiivissä 2011/65/EU edellytetään jäsenvaltioiden varmistavan, etteivät markkinoille saatetut sähkö- ja elektroniikkalaitteet sisällä mainitun direktiivin liitteessä III lueteltuja tiettyjä vaarallisia aineita. Kyseistä vaatimusta ei sovelleta direktiivin 2011/65/EU liitteessä III lueteltuihin käyttötarkoituksiin.

               (2)
                     Sähkö- ja elektroniikkalaitteiden eri luokat, joihin direktiiviä 2011/65/EU sovelletaan (luokat 1–11), luetellaan mainitun direktiivin liitteessä I.

               (3)
                     Kadmium on rajoitusten kohteena oleva aine, joka mainitaan direktiivin 2011/65/EU liitteessä II. Rajoituksen ulkopuolelle on kuitenkin jätetty kadmiumin ja sen yhdisteiden käyttö sähkökoskettimissa, ja se sisältyy tällä hetkellä mainitun direktiivin liitteessä III olevaan poikkeukseen 8 b. Luokkien 1–7 ja 10 osalta poikkeuksen voimassaolo päättyi 21 päivänä heinäkuuta 2016.

               (4)
                     Komissio vastaanotti tämän poikkeuksen uusimista koskevan, direktiivin 2011/65/EU 5 artiklan 5 kohdan mukaisen hakemuksen ennen 21 päivää tammikuuta 2015. Poikkeus on voimassa, kunnes kyseistä hakemusta koskeva päätös on tehty.

               (5)
                     Kadmiumia sisältäviä sähkökosketinmateriaaleja käytetään monissa sähkömekaanisissa laitteissa komponentteina, jotka voivat kuljettaa virtaa jaksoittain kosketinpintojen kautta. Kyseiset laitteet ovat erityisesti sähkömoottoreiden virtakytkimiä, releitä ja kontaktoreita, kytkintä, virtakytkintä, sähkötyökalujen kytkimiä, laitteiden kytkimiä, kytkinlaitteiden katkaisimia, verkkoyksikköjä, läsnäolo-/aikaviiveantureita ja valaistuksen ohjauspaneeleita.

               (6)
                     Kadmiumilla on sähkökoskettimissa olennaisia ominaisuuksia, kuten korkea suorituskyky, valokaaren sammutus, parempi johtavuus, alhaisempi kontaktieroosio ja suhteellisen helppo valmistus vaihtoehtoihin verrattuna.

               (7)
                     Tietyissä nykyisen poikkeuksen kattamissa käyttötarkoituksissa kadmiumin korvaaminen tai poistaminen on edelleen tieteellisesti ja teknisesti mahdotonta luotettavien korvaavien materiaalien puuttumisen vuoksi tai tarvitaan lisää aikaa käytettävissä olevien korvaavien aineiden luotettavuuden varmistamiseksi. Poikkeus ei vaikuta heikentävästi Euroopan parlamentin ja neuvoston asetuksen (EY) N:o 1907/2006
                  10
                mukaiseen ympäristön- ja terveydensuojeluun. Sen vuoksi poikkeuksen voimassaolo olisi uusittava kyseisille käyttötarkoituksille.

               (8)
                     Uusimista koskevat edellytykset eivät täyty minkään muun kyseisen poikkeuksen piiriin tällä hetkellä kuuluvan käyttötarkoituksen osalta. Kyseisiä käyttötarkoituksia koskevan poikkeuksen olisi pysyttävä voimassa 12 kuukauden ajan tämän delegoidun direktiivin voimaantulosta direktiivin 2011/65/EU 5 artiklan 6 kohdan mukaisesti.

               (9)
                     Koska uusimisen piiriin kuuluville käyttötarkoituksille ei ole luotettavia vaihtoehtoja markkinoilla tai tarvitaan lisää aikaa tällaisten vaihtoehtojen luotettavuuden varmistamiseksi, tällaisia käyttötarkoituksia koskeva poikkeus olisi uusittava luokkien 1–7 ja 10 osalta enintään viiden vuoden ajaksi 21 päivään heinäkuuta 2021 saakka. Ottaen huomioon tulokset, joita käynnissä olevista ponnisteluista luotettavan korvaavan aineen löytämiseksi on saatu, poikkeuksen voimassaololla tuskin on kielteisiä vaikutuksia innovointiin.

               (10)
                     Muiden luokkien kuin luokkien 1–7 ja 10 osalta nykyinen poikkeus on edelleen voimassa direktiivin 2011/65/EU 5 artiklan 2 kohdan toisessa alakohdassa vahvistettujen voimassaoloaikojen mukaisesti. Selvyyden vuoksi voimassaolon päättymispäivät olisi lisättävä mainitun direktiivin liitteeseen III.

               (11)
                     Sen vuoksi direktiiviä 2011/65/EU olisi muutettava,

               ON HYVÄKSYNYT TÄMÄN DIREKTIIVIN:

               1 artikla

               Muutetaan direktiivin 2011/65/EU liite III tämän direktiivin liitteen mukaisesti.

               2 artikla

               1.Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään […] päivänä […]kuuta […][päivämäärä – 12. kuukauden viimeinen päivä tämän direktiivin voimaantulosta]. Niiden on viipymättä toimitettava nämä säännökset kirjallisina komissiolle.

               Jäsenvaltioiden on sovellettava näitä säännöksiä […] päivästä […]kuuta […] [päivämäärä – 12. kuukauden viimeinen päivä + 1 päivä tämän direktiivin voimaantulosta].

               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään.

               2.Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

               3 artikla

               Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               4 artikla

               Tämä direktiivi on osoitettu kaikille jäsenvaltioille.

               Tehty Brysselissä 16.11.2018

                     Komission puolesta

                     Puheenjohtaja
                     Jean-Claude JUNCKER

                     (1)

                        EUVL L 174, 1.7.2011, s. 88.

                     (2)

                        EUVL L 396, 30.12.2006, s. 1.

                     (3)

                        Luettelo on saatavana osoitteessa
                  http://ec.europa.eu/environment/waste/rohs_eee/adaptation_en.htm

                     (4)

                        Kyseiset luokat ovat seuraavat: 1. suuret kodinkoneet; 2. pienet kodinkoneet; 3. tieto- ja teletekniset laitteet; 4. kuluttajaelektroniikka; 5. valaistuslaitteet 6. sähkö- ja elektroniikkatyökalut; 7. lelut, vapaa-ajan- ja urheiluvälineet; 10. automaatit. Sähkö- ja elektroniikkalaiteluokat luetellaan RoHS-direktiivin liitteessä I.

                     (5)

                  Kuulemisaika
                  : 21.8.2015–16.10.2015.

                     (6)

                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/

                     (7)

                        Kuulemiset järjestettiin kirjallisessa muodossa 27.4.–18.5.2017.

                     (8)

                        Luettelo tarvittavista hallinnollisista vaiheista on saatavilla
                  komission verkkosivustolla
                  . Kuhunkin delegoidun säädöksen luonnokseen liittyvän menettelyn nykyvaiheeseen voi tutustua delegoituja säädöksiä koskevassa toimielinten välisessä rekisterissä osoitteessa
                  https://webgate.ec.europa.eu/regdel/#/home
                  .

                     (9)

                        EUVL L 174, 1.7.2011, s. 88.

                     (10)

                        Euroopan parlamentin ja neuvoston asetus (EY) N:o 1907/2006, annettu 18. joulukuuta 2006, kemikaalien rekisteröinnistä, arvioinnista, lupamenettelyistä ja rajoituksista (REACH) ja Euroopan kemikaaliviraston perustamisesta (EUVL L 396, 30.12.2006, s. 1).

    ---documentbreak---

               LIITE

               Korvataan liitteessä III oleva poikkeus 8 b seuraavasti:

                        ”8 b

                        Kadmium ja sen yhdisteet sähkökoskettimissa

                        Koskee luokkia 8, 9 ja 11 ja päättyy

                        -21.7.2021 luokkien 8 ja 9 osalta, lukuun ottamatta in vitro diagnostiikkaan tarkoitettuja lääkinnällisiä laitteita ja teollisuuden tarkkailu- ja valvontalaitteita,

                        -21.7.2023 luokan 8 in vitro diagnostiikkaan tarkoitettujen lääkinnällisten laitteiden osalta,

                        -21.7.2024 luokan 9 teollisuuden tarkkailu- ja valvontalaitteiden sekä luokan 11 osalta.

                        8 b I

                        Kadmium ja sen yhdisteet sähkökoskettimissa, joita käytetään

                        -virrankatkaisimissa

                        -lämpötilatunnistimien säätimissä

                        -moottoreiden lämpösuojaimissa, lukuun ottamatta moottoreiden hermeettisiä lämpösuojaimia

                        -vaihtovirtakytkimissä

                        ·vähintään 6 A:n nimellisvirralle nimellisjännitteen ollessa vähintään 250 V AC tai

                        ·vähintään 12 A:n nimellisvirralle nimellisjännitteen ollessa vähintään 125 V AC

                        -tasavirtakytkimissä vähintään 20 A:n nimellisvirralle nimellisjännitteen ollessa vähintään 18 V DC ja

                        -kytkimissä käytettäviksi vähintään 200 Hz:n syöttöjännitetaajuudella.

                        Koskee luokkia 1–7 ja 10 ja päättyy 21.7.2021.”